PATVIRTINTA

Panevėžio r. Krekenavos Mykolo Antanaičio gimnazijos

direktoriaus 2021 m. vasario 22 d. įsakymu Nr. V-28

PANEVĖŽIO R. KREKENAVOS MYKOLO ANTANAIČIO GIMNAZIJOS2021–2023 METŲ STRATEGINIS PLANAS

I. BENDROSIOS NUOSTATOS

Panevėžio r. Krekenavos Mykolo Antanaičio gimnazijos (toliau – gimnazija) 2021–2023 metų strateginis planas parengtas atsižvelgiant į:

– Valstybės pažangos strategiją „Lietuva 2030“;

– Valstybinę švietimo 2013–2022 metų strategiją;

– Panevėžio rajono savivaldybės 2020–2022 metų strateginį veiklos planą;

– Panevėžio rajono savivaldybės 2016–2022 metų strateginį plėtros planą;

– gimnazijos 2018–2020 metų strateginio plano įsivertinimą;

– gimnazijos 2020 metų veiklos kokybės įsivertinimą;

– Geros mokyklos koncepciją;

Gimnazija savo veiklą grindžia Lietuvos Respublikos Konstitucija, Lietuvos Respublikos švietimo įstatymu, Lietuvos Respublikos Vyriausybės nutarimais, Vaiko teisių konvencija, gimnazijos nuostatais.

Strateginiams tikslams ir uždaviniams įgyvendinti kasmet rengiamas metinis veiklos planas, kiekvieną mėnesį – mėnesio veiklos planas; atliekama gimnazijos veiklos stebėsena ir analizė, vykdomas veiklos kokybės įsivertinimas ir strateginio plano priemonių koregavimas pagal poreikį.

Rengiant gimnazijos 2021–2023 metų strateginį planą buvo laikomasi bendravimo, bendradarbiavimo bei viešumo principų, atsižvelgta į gimnazijos vykdomą veiklą, socialinės aplinkos ypatumus, gimnazijos bendruomenės narių poreikius, pasiūlymus, turimus išteklius. Strateginis planas numato prioritetus, tikslus, uždavinius, priemones ir išteklius jų įgyvendinimui.

Gimnazijos 2021–2023 metų strateginį planą parengė strateginio planavimo grupė, sudaryta gimnazijos direktoriaus 2020-10-21 įsakymu Nr. V-281 „Dėl strateginio planavimo grupės gimnazijos 2021–2023 m. strateginiam planui parengti sudarymo“, į kurią buvo įtraukta gimnazijos administracija, mokytojų, mokinių, tėvų (globėjų, rūpintojų) atstovai.

II. GIMNAZIJOS PRISTATYMAS

1533 m. rašytiniuose šaltiniuose minima Krekenavos parapinė mokykla.

1865 m. Krekenavoje veikia valstybinė pradžios mokykla.

1919 m. įkurta Krekenavos vidurinė mokykla.

1933 m. pastatytas naujas pradžios mokyklos pastatas.

1935 m. veikė Krekenavos vidurinė mokykla uždaryta, o pradžios mokykloje atidaryti V ir VI skyriai.

1944 m. pradėjo veikti progimnazija, 1947 m. ji buvo reorganizuota į gimnaziją, joje mokėsi 407 mokiniai, dirbo 20 mokytojų.

1949 m. išleista pirmoji abiturientų laida, o gimnazija pertvarkyta į vidurinę mokyklą. Mokinių skaičius išaugo iki 489.

1967 m. pastatytas naujas vidurinės mokyklos pastatas Laisvės gatvėje. Mokėsi 587 mokiniai, dirbo 36 mokytojai.

1969–1982 m. gerinant mokinių mokymosi sąlygas, pastatytas antrasis mokyklos pastatas, sporto salė, valgykla, bendrabutis. 1977 m. mokykloje mokėsi 704 mokiniai, dirbo 45 mokytojai.

1991 m. mokykloje vyko kapitalinis remontas.

1994 m. minint mokyklos 75-metį, suteiktas Mykolo Antanaičio vardas.

2001 m. renovuota mokyklos valgykla, virš jos pastatytas antstatas, kuriame įsikūrė 6 pradinių klasių kabinetai, 2 kompiuterių klasės, visoje mokykloje pakeisti langai, atnaujinta pastato stogo danga, įrengta vandentiekio ir nuotekų sistema.

2004 m. įsteigta Šv. arkangelo Mykolo premija, kuria šviesaus atminimo mokytojo Mykolo Antanaičio giminaičiai kasmet apdovanoja vieną iš mokyklos mokytojų arba mokinių, labiausiai nusipelniusių garsinant mokyklos vardą, puoselėjant jos tradicijas.

2006 m. akredituota vidurinio ugdymo programa. Pagal Švietimo ir mokslo ministerijos (toliau – Ministerija) Bendrojo lavinimo mokyklų aprūpinimo mokykliniais autobusais programą, mokyklos mokinių vežimui skirtas Geltonasis autobusas Mercedes Benz Sprinter 311. Panevėžio rajono geriausio Metų mokytojo nominacija įteikta mokyklos dailės mokytojui Henrikui Mazūrui.

2007 m. kovo 22 d. mokykla Panevėžio rajono savivaldybės tarybos sprendimu tapo gimnazija.

2010 m. abiturientų Indrės Lebedytės ir Mindaugo Ražausko istorijos valstybinio brandos egzamino žinios įvertintos 100 balų.

2011 m. vyko gimnazijos išorinis vertinimas. Nacionalinės mokyklų vertinimo agentūros ataskaitoje akcentuojama, kad stiprieji gimnazijos veiklos aspektai tai, kad gimnazija rūpinasi tradicijų kūrimu ir puoselėjimu, mokinių ir mokytojų santykiai kuria mokymuisi palankų mikroklimatą, tenkinami gabių mokinių poreikiai, svarūs mokinių mokymosi pasiekimai, demokratiški gimnazijos bendruomenės narių tarpusavio santykiai, tinkamai valdomas personalas.

2012 m. iš ES KPF projektinių lėšų įrengtos treniruoklių ir gimnastikos salės. Abiturientės Aistės Konderauskaitės istorijos valstybinio brandos egzamino žinios įvertintos 100 balų.

2013 m. startavo gimnazijos edukacinių erdvių atnaujinimo strategija, savivaldybės lėšomis atnaujintas gimnazijos senojo korpuso I aukšto koridorius ir sanitariniai mazgai (87 000 Eur). Abituriento Simo Družo matematikos valstybinio brandos egzamino žinios įvertintos 100 balų. Gimnazijos chemijos ir technologijų mokytoja Auksė Leikienė išrinkta Panevėžio rajono geriausia Metų mokytoja.

2014 m. mokyklos bendruomenė šventė 95 metų jubiliejų, savivaldybės lėšomis renovuota sporto salė (115 000 Eur), įrengtas gimnazijos muziejus, atnaujinta gimnazijos atributika, gimnazijoje pradėta diegti vaizdo stebėjimo sistema, siekiant užtikrinti bendruomenės saugumą.

2015–2016 m. įrengta lauko žaidimų erdvė, sumontuoti 7 lauko treniruokliai. Vyko gimnazijos pastato naujo korpuso išorės renovacijos ir avarinės būklės likvidavimo darbai (Švietimo įstaigų modernizavimo programa). Abituriento Gyčio Vyšniausko lietuvių kalbos ir literatūros valstybinio brandos egzamino žinios įvertintos 100 balų.

2016 m. savivaldybės lėšomis atnaujinti seno korpuso I aukšto 8 kabinetai (4 lietuvių kalbos ir 4 administracijos korpuse), įrengtas el. skambutis, mokyklos radijo sistema, užbaigta vaizdo stebėjimo ir saugumo sistemos plėtra (sumontuotos 4 naujos kameros ir naujas maitinimo blokas), Labdaros ir paramos fondo „Tavo galimybė“ iniciatyva gimnazijoje įkurtas Vaiko dienos centras, skirtas vaikams iš šeimų, patiriančių socialinę riziką. Panevėžio rajono geriausia Metų mokytoja išrinkta gimnazijos lietuvių kalbos ir literatūros mokytoja Rasa Vyšniauskienė.

2017 m. savivaldybės lėšomis atnaujinti seno korpuso II aukšto 6 kabinetai (su mokykliniais baldais) bei įrengtas vaikų žaidimų kambarys „Mažųjų padaužų planeta“, nupirktos estetiškos daiktų saugojimo spintelės (120 vnt.) 1–5 kl. mokiniams, įsigyta vadovėlių (daugiausiai lietuvių kalbos ir literatūros) už beveik 10 000 Eur, atnaujinta IKT bazė (kompiuteriai, vaizdo projektoriai), įrengtas vaikų žaidimų kambarys „Padaužų planeta“ 1–4 kl. mokiniams. Gimnazijos abiturientai geriausiai Panevėžio rajone išlaikė valstybius brandos egzaminus – 100 proc.

2018 m. buvo aktyviai vykdoma gimnazijos edukacinių erdvių atnaujinimo strategija: atnaujinti biologijos, fizikos, muzikos kab., išmanioji klasė, koridoriaus erdvė, 3 matematikos, istorijos, spec. pedagogo, geografijos kab., įrengtas gimnazijos sporto aikštynas iš ESF projekto „Gyvenimo kokybės ir aplinkos gerinimas Krekenavos miestelyje“ lėšų (apie 120 000 Eur). Tęsiama gimnazijos IKT strategija: įrengta antra IT klasė, iš ESF projekto „Mokyklų tinklo efektyvumo didinimas Panevėžio rajono savivaldybėje“ įrengta išmanioji klasė. 2018–2019 m. dalyvauta ESF projekte „Panevėžio rajono bendrojo lavinimo mokyklų veiklos tobulinimas“, pagerinti matematikos pagrindinio ugdymo pasiekimai ir sukurtas patyriminis mokymosi modelis. Abituriento Domanto Kemešio informacinių technologijų valstybinio brandos egzamino rezultatas – 100 balų. Skaitmenizuojamas ugdymo procesas, mokinių pasiekimų ir individualios pažangos fiksavimas, diegiant EDUKA dienyno ir EDUKA klasės sistemas.

2019 m. gimnazijos bendruomenė šventė vidurinės mokyklos 100 metų jubiliejų, pasodintas mokyklos 100-mečio ąžuolų parkas, vykdant gimnazijos edukacinių erdvių atnaujinimo strategiją, atnaujinta biblioteka. Abiturientės Aistės Lukoševičiūtės anglų kalbos valstybinio brandos egzamino žinios įvertintos 100 balų. Gimnazija kartu su socialiniais partneriais vykdė net 18 projektų. Reikšmingiausias – tarptautinės programos „Erasmus+“ projektas „Pamoka be vadovėlio“. Toliau plėtojama informacinių komunikacinių technologijų vystymo strategija, įrengiama EDUKA išmanioji klasė geografijos kabinete. Pirmą kartą po ilgos pertraukos padidėjo mokinių skaičius gimnazijoje (294). Gimnazijai skirtas geltonasis autobusas IVECO Daily 50C15.

2020 m. savivaldybės biudžeto lėšomis atnaujintas seno korpuso II aukšto koridorius ir technologijų kabinetas. Pagal Bendrojo lavinimo mokyklų aprūpinimo mokykliniais autobusais programą, gimnazijai skirtas geltonasis autobusas IVECO Daily 50C18. Mokinių skaičius gimnazijoje išaugo iki 332. Pirmą kartą gimnazijos istorijoje teko pereiti į nuotolinį mokymą dėl karantiną sukėlusio COVID-19 viruso pavojaus. Panevėžio rajono geriausio Metų mokytojo nominacija įteikta gimnazijos fizinio ugdymo ir neformaliojo švietimo mokytojui Vytui Duliui.

Iš viso per 2013–2020 m. laikotarpį į gimnazijos pastatą ir vidaus edukacines erdves investuota apie 680 000 Eur.

Gimnazijoje puoselėjamos gilios tradicijos: Šv. arkangelo Mykolo premija už akademinius pasiekimus ir aktyvią visuomeninę veiklą, kasmet organizuojama miško diena, karnavalas, klojimo teatras, populiarumo nepraranda orientavimosi sportas, Gimnazijos krepšinio lyga, Adventinis rytmetis. Kuriamos naujos tradicijos: Šauniausia klasė, Pažangiausia klasė, Šeimos diena, UAB „ORCA TEAM“ premija už pasiekimus matematikos ir informacinių technologijų srityje, Geriausio sportininko premija.

Krekenavos Mykolo Antanaičio gimnazija yra ilgoji gimnazija, teikianti pradinį, pagrindinį ir vidurinį išsilavinimą.

III. SITUACIJOS ANALIZĖ

**IŠORINĖS APLINKOS (PEST) ANALIZĖ**

**Politiniai-teisiniai veiksniai**

Gimnazija funkcionuoja ir vystosi nuolat dinamiškai kintančios aplinkos sąlygomis ir yra veikiama politinių, teisinių, ekonominių, socialinių, technologinių ir kitų veiksnių. Ji susijusi su visais procesais, vykstančiais valstybėje, priklausoma nuo šalyje ir Panevėžio rajono savivaldybėje formuojamos švietimo ir ekonomikos politikos, Panevėžio rajono savivaldybės tarybos priimamų sprendimų. Šiuo metu gimnazija – įsivertinanti, atsakingai reaguojanti į gyvenimo pokyčius bei atliepianti savo bendruomenės poreikius. Bendruomenės susitarimais, įteisintais įstaigos veiklą reglamentuojančiose tvarkose, siekiama užtikrinti darbuotojų ir mokinių saviraišką ir palankią ugdymuisi bei darbui aplinką, sąlygojančią tinkamai atliktas pareigas, nuoseklų darbuotojų kvalifikacijos tobulinimą, refleksiją bei kūrybiškumą.

Gimnazija savo veikloje vadovaujasi Lietuvos Respublikos Konstitucija, Vaiko teisių konvencija, Lietuvos Respublikos įstatymais, Vyriausybės nutarimais, Švietimo, mokslo ir sporto ministro įsakymais, Panevėžio rajono savivaldybės tarybos sprendimais, Civiliniu kodeksu ir kitais teisės aktais, reglamentuojančiais mokyklų veiklą.

**Ekonominiai veiksniai**

Gimnazijos veikla yra finansuojama valstybės biudžeto (Mokymo lėšos – toliau ML), Panevėžio rajono savivaldybės biudžeto (Mokyklos aplinkos lėšos – toliau MA), fizinių ir juridinių asmenų paramos lėšomis. Didėjantis mokinių skaičius gimnazijoje ir mokytojų etatinio darbo apmokėjimo sistema užtikrina racionalų įstaigos veiklos finansavimą, gerina ugdymo proceso organizavimo sąlygas, didina galimybes.

Tiesioginę įtaką gimnazijos veiklai daro ir Švietimo, mokslo ir sporto ministerijos skiriamos ML lėšos. Nuo 2018 m. reguliariai didėjo lėšos, skiriamos darbuotojų darbo užmokesčiui. Kasmet didinami mokytojų tarifinių atlygių koeficientai, žymiai padidintas pareiginės algos bazinis dydis – 176 Eur, minimalioji mėnesinė alga – 607 Eur. Didėja lėšos informacinių komunikacinių technologijų (toliau – IKT) plėtrai, ypač tai tapo aktualu, šalyje įvedus nuotolinį mokymą dėl karantino, skirto suvaldyti COVID-19 plitimui.

**Socialiniai veiksniai**

Išlieka aktuali problema, su kuria susiduria ir kitos šalies mokyklos – gimstamumo mažėjimas. Tačiau racionaliai vykdoma Panevėžio rajono mokyklų tinklo pertvarka leidžia tikėtis teigiamų rezultatų dėl gimnazijos perspektyvos. Gimnazijoje pastebimas mokinių skaičiaus didėjimas: 2018–2019 m. m. mokėsi 282 mokiniai, 2019–2020 m. m. – 294 mokiniai (4,1 proc. daugiau), 2020–2021 m. m. – 332 mokiniai (11,4 proc. daugiau). Į gimnaziją mokytis pagal pradinio, pagrindinio ir vidurinio ugdymo programas atvyksta mokiniai iš Panevėžio r. Linkaučių, Žibartonių ir Radviliškio r. Pociūnėlių pagrindinių mokyklų.

Bendros socialinių reiškinių tendencijos veikia gimnazijos mokinių kontekstą. Nemokamą maitinimą gaunančių mokinių skaičius gimnazijoje didėja: 2018–2019 m. m. – 71 mokinys (25,2 proc. mokinių), 2019–2020 m. m. – 74 mokiniai (25,2 proc.), 2020–2021 m. m. – 100 mokinių (30,1 proc.).

Didėja mokinių, ateinančių iš sunkumų patiriančių šeimų, skaičius: 2018–2019 m. m. – 20, 2019–2020 m. m. – 26, 2020–2021 m. m. – 29. Neramina išsituokusių šeimų skaičius (apie 30 proc.) ir situacijos, kai vienas iš tėvų išvykęs dirbti į užsienį – tai kelia papildomų problemų užtikrinant mokymosi sėkmę.

Į gimnaziją įvairiais būdais atvežamų mokinių skaičius taip pat auga: 2018–2019 m. m. buvo atvežami 166 mokiniai (58,9 proc. mokinių), 2019–2020 m. m. – 164 mokiniai (55,8 proc.), 2020–2021 m. m. – 186 mokiniai (56 proc.). Didėja ir mokyklinio transporto poreikis.

**Technologiniai veiksniai**

Pažangių technologijų plėtra reikalauja keisti mokymo metodiką, atnaujinti materialinę mokymo(si) bazę. Sparti informacinių technologijų plėtra ir nuotolinis mokymas dėl COVID-19 pandemijos kelia naujus iššūkius visai švietimo sistemai.

Gimnazija siekia kurti kokybišką, šiuolaikinėmis mokymosi technologijomis aprūpintą, mokinių mokymosi poreikius tenkinančią edukacinę aplinką, kuri padėtų mokiniams įgyti kompetencijų, reikalingų dinamiškoje visuomenėje. Technologijų prieinamumas gimnazijoje yra išvystytas pakankamai – visose edukacinėse erdvėse įrengtos kompiuterinės darbo vietos su interneto prieiga, vaizdo projektoriais, spausdintuvais, veikia išmanioji klasė, du informacinių technologijų kabinetai, 6 kabinetuose įrengtos interaktyvios lentos, 2 kabinetuose yra galimybė naudoti interaktyvios lentos sistemas (Ebeam), įdiegtas elektroninis skambutis, išplėsta vaizdo stebėjimo sistema, 80 proc. bendro naudojimo patalpų veikia bevielio interneto zonos. Skaitmenizuojamas ugdymo procesas, mokinių pasiekimų ir individualios pažangos fiksavimui įdiegtos EDUKA dienyno ir EDUKA klasės sistemos, nuotoliniam mokymui naudojama Microsoft Teams programa.

Gimnazijos įvaizdžio formavimui ir informacijos sklaidai reikšmingas atnaujintas bei nuolat turtinamas gimnazijos muziejus bei gimnazijos svetainė www.kmag.lt. Joje skelbiama informacija apie gimnazijos veiklą, renginius, aktualias bendruomenei naujienas.

**VIDINĖS APLINKOS ANALIZĖ**

Organizacinė struktūra

Gimnazijos organizacinė valdymo struktūra patvirtinta gimnazijos direktoriaus įsakymu. Gimnazijos administraciją sudaro: direktorius, direktoriaus pavaduotojas ugdymui, direktoriaus pavaduotojas administracijai ir ūkiui, raštvedys, vyriausiasis buhalteris. Administracines funkcijas taip pat atlieka neformaliojo švietimo organizatorius, priklausantis pagalbos specialistų komandai.

Gimnazijoje veikia šešios savivaldos institucijos: gimnazijos taryba, mokytojų taryba, metodinė taryba, mokinių parlamentas, profesinė sąjunga, klasių tėvų komitetai.

2020–2021 m. m. gimnazijoje sukomplektuota 15 klasių: 4 mokosi pagal pradinio ugdymo programą, 9 – pagal pagrindinio ugdymo programą ir 2 –pagal vidurinio ugdymo programą.

**Žmogiškieji ištekliai**

Gimnazijoje dirba 66 darbuotojai, patvirtintos 33,55 pareigybės: 7,3 – finansuojamos iš Valstybės biudžeto lėšų, 26,25 – finansuojamos iš Savivaldybės biudžeto lėšų; mokytojų pareigybių – 29,65. Gimnazijoje dirba 34 mokytojai (iš jų 2 šiuo metu yra vaiko priežiūros atostogose), direktorius, direktoriaus pavaduotojas ugdymui, neformaliojo švietimo organizatorius (0,25 pareigybės), socialinis pedagogas, psichologas, specialusis pedagogas, logopedas, pailgintos mokymosi dienos grupės auklėtojas (0,5 pareigybės), mokytojo padėjėjas (0,5 pareigybės), bibliotekos vedėjas. Aptarnaujantį personalą sudaro 25 darbuotojai. Gimnazijoje aktyviai dirba visuomenės sveikatos priežiūros specialistas.

Mokytojų kvalifikacinės kategorijos: mokytojai metodininkai – 17, vyresnieji mokytojai – 16, mokytojai – 1. Pagalbos mokiniui specialistų kvalifikacija: ketvirtos kategorijos psichologas – 1, vyresnysis socialinis pedagogas – 1, specialusis pedagogas metodininkas – 1, logopedas metodininkas – 1, pailgintos mokymosi dienos grupės vyresnysis auklėtojas – 1.

**Vidaus darbo kontrolė**

Gimnazijoje vykdoma ugdomosios veiklos stebėsena: stebimos mokytojų pamokos, aptariami stiprieji ir tobulintini veiklos aspektai, kasmet mokytojai ir vadovai įsivertina savo veiklą. Vykdomi vadovų-mokytojų, pagalbos mokiniui specialistų metiniai pokalbiai. Gimnazijos finansinė veikla kontroliuojama vadovaujantis Gimnazijos finansų kontrolės taisyklėmis, patvirtintomis direktoriaus įsakymu.

**Finansiniai ištekliai**

**Gimnazijos veikla finansuojama iš valstybės, Panevėžio rajono savivaldybės biudžetų ir įvairių fondų, paramos bei rėmėjų lėšų.**

Įvedus Mokytojų etatinio darbo užmokesčio sistemą, gimnazija gali skirti žymiai daugiau valandų mokinių konsultavimui, neformaliojo vaikų švietimui, moduliams, veikloms gimnazijos bendruomenei, tačiau nepakanka lėšų pagalbos mokiniui specialistų darbo užmokesčiui. Gimnazija pagal galimybes siekia sudaryti sąlygas kokybiškam ugdymo proceso organizavimui, mokymuisi ir pagalbos teikimui.

Savivaldybės skiriamų lėšų gimnazijos aplinkos finansavimui pakanka būtiniausioms išlaidoms finansuoti (komunaliniams mokesčiams, darbo užmokesčiui), edukacinių erdvių atnaujinimui bei gimnazijos funkcijoms atlikti reikalingo turto įsigijimui. Papildomam veiklos finansavimui didelę reikšmę turi individualių asmenų parama, gimnazijos darbuotojų, mokinių tėvų bei kitų asmenų 1,2 procento nuo gyventojų pajamų mokesčio parama.

Planingas ir tikslingas gimnazijai skirtų asignavimų ir paramos lėšų naudojimas leidžia atnaujinti gimnazijos mokymo priemonių bazę, modernizuoti edukacinę aplinką, diegti IKT, skatinti darbuotojus ir mokinius.

**Apskaitos tinkamumas**

Gimnazija yra asignavimų valdytoja (biudžetinė įstaiga), turinti finansinį savarankiškumą. Gimnazijos apskaitos politika patvirtinta gimnazijos direktoriaus įsakymu. Finansinių bei biudžeto ataskaitų rinkiniai teikiami Lietuvos Respublikos buhalterinės apskaitos įstatymo, Lietuvos Respublikos viešojo sektoriaus atskaitomybės įstatymo ir kitų teisės aktų nustatyta tvarka. Apskaita vedama pagal biudžetinių įstaigų buhalterinės apskaitos tvarką, patvirtintą Lietuvos Respublikos finansų ministro įsakymu ir Lietuvos Respublikos viešojo sektoriaus atskaitomybės įstatymu. Apskaitą vykdo gimnazijos vyriausiasis buhalteris. Gimnazija naudojasi buhalterinės apskaitos programa ,,LABBIS“. Gimnazijoje parengtas ir direktoriaus įsakymu patvirtintas buhalterinės apskaitos vadovas.

**2018–2020 m. strateginio plano įsivertinimas ir įgyvendinimas**

2018–2020 m. strateginis planas įgyvendintas gerai, nes buvo įvykdyta 87 procentai sėkmės rodiklių. Gerėjo mokinių mokymosi pasiekimai (2018 m. 5–8 ir I–IV kl. mokinių pažymių vidurkis buvo 7,12, 2019 m. – 7,37, 2020 m. – 7,48), valstybinių brandos egzaminų, pagrindinio ugdymo pasiekimų patikrinimo rezultatai, didėjo mokinių skaičius, daugiau kaip 80 proc. mokinių naudojosi IKT ugdymo procese, gerėjo pamokų lankomumas (2017–2018 m. m. vidutiniškai vienam mokiniui teko 84 praleistos pamokas, 2018–2019 m. m. – 87 pamokos, 2019–2020 m. m. – 62 pamokos).

2018 m. buvo vykdoma gimnazijos edukacinių erdvių atnaujinimo strategija: 5 erdvės (biologijos, fizikos, muzikos kab., išmanioji klasė, koridorius) atnaujintos iš ESF projekto „Mokyklų tinklo efektyvumo didinimas Panevėžio rajono savivaldybėje“ lėšų (65 000 Eur), 6 erdvės (2 matematikos, istorijos, spec. pedagogo, matematikos konsultacijų centras, geografijos) iš savivaldybė biudžeto lėšų (40 000 Eur), įrengtas gimnazijos sporto aikštynas, įrengtas jo apšvietimas, vaizdo kameros. Tęsiama gimnazijos IKT strategija: įrengta antra IT klasė (iš Švietimo aprūpinimo centro gauta 15 nešiojamų kompiuterių), įrengta išmanioji klasė (37 planšetiniai kompiuteriai, interaktyvus ekranas Activ panel, šiuolaikiški mobilūs baldai). Abituriento Domanto Kemešio informacinių technologijų valstybinio brandos egzamino rezultatas – 100 balų. Skaitmenizuojamas ugdymo procesas, mokinių pasiekimų ir individualios pažangos fiksavimas, diegiant EDUKA dienyno ir EDUKA klasės sistemas. 2018–2019 m. gimnazija dalyvavo ESF projekte „Panevėžio rajono bendrojo lavinimo mokyklų veiklos tobulinimas“, pagerinti matematikos pagrindinio ugdymo pasiekimai ir sukurtas patyriminis mokymosi modelis.

2019 m. gimnazijos bendruomenė šventė vidurinės mokyklos 100 metų jubiliejų, pasodintas mokyklos 100-mečio ąžuolų parkas, vykdant gimnazijos edukacinių erdvių atnaujinimo strategiją, atnaujinta biblioteka. Abiturientės Aistės Lukoševičiūtės anglų kalbos valstybinio brandos egzamino žinios įvertintos 100 balų. Gimnazija kartu su socialiniais partneriais vykdė net 18 projektų. Reikšmingiausias – tarptautinės programos „Erasmus+“ projektas „Pamoka be vadovėlio“, kurio metu 6 gimnazijos mokytojai ir 2 pagalbos specialistai dalyvavo užsienio stažuotėse Italijoje ir Kroatijoje, tobulino IKT valdymo ir anglų kalbos kompetencijas. Toliau plėtojama informacinių komunikacinių technologijų vystymo strategija, įrengiama EDUKA išmanioji klasė geografijos kabinete. Pirmą kartą po ilgos pertraukos padidėjo mokinių skaičius gimnazijoje. Pagal Švietimo, mokslo ir sporto ministerijos specialią programą, gimnazijai skirtas geltonasis autobusas IVECO Daily 50C15. Iš savivaldybės biudžeto lėšų nupirktas automobilis Renault Trafic. Iš Panevėžio rajono vaikų globos namų perduotas autobusas Volvo B12M.

2020 m. savivaldybės biudžeto lėšomis atnaujintas seno korpuso II aukšto koridorius ir technologijų kabinetas pusrūsyje. Pagal Švietimo, mokslo ir sporto ministerijos Bendrojo lavinimo mokyklų aprūpinimo mokykliniais autobusais programą, gimnazijai skirtas geltonasis autobusas IVECO Daily 50C18, dar vienas geltonasis autobusas MB Sprinter 311 perduotas iš reorganizuojamos Žibartonių pagrindinės mokyklos. Pirmą kartą gimnazijos istorijoje teko pereiti į nuotolinį mokymą dėl karantiną sukėlusio COVID-19 viruso pandemijos. Tam tikslui Ministerija gimnazijai skyrė 68 planšetinius kompiuterius. Panevėžio rajono geriausio Metų mokytojo nominacija įteikta gimnazijos fizinio ugdymo ir neformaliojo švietimo mokytojui Vytui Duliui.

Iš viso per 2018–2020 m. laikotarpį į gimnazijos edukacines erdves investuota apie 340 000 Eur, įsigyta arba gauta turto už 140 000 Eur (IKT įranga, transportas).

Uždaviniai, kurie buvo įgyvendinti tik iš dalies ir yra aktualūs gimnazijos bendruomenei, įtraukti į 2021–2023 m. strategiją, yra šie: stiprinti mokymosi motyvaciją, tobulinti mokinių individualios pažangos stebėjimo ir fiksavimo sistemą, gilinti mokytojų IKT kompetenciją, tęsti šiuolaikinių IKT plėtrą ir edukacinių erdvių atnaujinimą.

**SSGG ANALIZĖ**

|  |  |
| --- | --- |
| **STIPRYBĖS** | **SILPNYBĖS (tobulintina)** |
| * Demokratiški gimnazijos bendruomenės narių tarpusavio santykiai. * Kompetentingi mokytojai, pagalbos mokiniui specialistai; kvalifikuotas aptarnaujantis personalas užtikrina sklandžią gimnazijos veiklą, palankų mokymuisi mikroklimatą. * Aktyvėjanti mokinių parlamento ir Gimnazijos tarybos veikla. * Teigiamas tėvų (globėjų) požiūris į gimnazijoje diegiamas vertybes. * Aukšti motyvuotų mokinių akademiniai pasiekimai, sporto varžybų, olimpiadų, konkursų rezultatai. * Ugdymo plano teikiamos galimybės mokinių pasiekimams gerinti, kūrybiškumui ir fiziniam aktyvumui skatinti, gabių mokinių poreikiams tenkinti (konsultaciniai centrai, moduliai, neformaliojo švietimo būreliai). * Gabiausių mokinių skatinimas (buvusių mokinių įsteigtos premijos: Šv. arkangelo Mykolo, UAB Orca team, OSK Arboro). * Gimnazijos tradicijų puoselėjimas (Miško diena, Klojimo teatras, Karnavalas, Adventinis rytmetis), telkiantis bendruomenę, skatinantis kūrybiškumą. * Mokinių darbais kuriama estetiška ir jauki gimnazijos edukacinė aplinka. * Mokinių poreikius tenkinantis užimtumas per pertraukas, po pamokų (žaidimų kambarys, vaiko dienos centras, pailginto mokymosi grupė). * Mokinių skaičiaus didėjimas. * Mokytojų, dirbančių visu etatu, skaičiaus augimas. * Gebėjimas operatyviai organizuoti mokymą esant ekstremaliai situacijai. * Veiksminga vidinė komunikacija gimnazijos bendruomenėje, operatyvus informacijos perdavimas (MS Teams, Eduka, Messenger). * Gera lėšų vadyba (projektų ir paramos lėšų pritraukimas). * Atnaujinamos ugdymo(si) erdvės (renovuota biblioteka, sporto aikštynas, kabinetai). * Turimas gimnazijos transportas užtikrina sklandų mokinių pavėžėjimą į gimnaziją, sudaro galimybes dalyvauti konkursuose ir varžybose, pažintinėse išvykose. | * Dalies mokinių mokymosi motyvacijos trūkumas. * Savivaldis ir personalizuotas mokymasis. * Taikomi mokymosi metodai neatitinka šiuolaikinio mokinio poreikių, neskatina mokymosi motyvacijos. * Menkas tėvų (globėjų) įsitraukimas į vaikų mokymosi, lankomumo, elgesio pamokose problemų sprendimą. * Neefektyvi mokinių pasiekimų ir individualios pažangos vertinimo ir įsivertinimo sistema. * Silpna skirtingų dalykų turinio integracija, nepakankamas turinio ryšys su artimiausia mokinio aplinka. * Nepakankamai išnaudojamos turimų IKT galimybės (išmanioji klasė, interaktyvūs ekranai, planšetiniai kompiuteriai, kompiuterinės programos). * Prastėjanti mokinių sveikata (regėjimas, antsvoris, nutukimas, nesveiki dantys), susijusi su mažu fiziniu aktyvumu, besaikiu IKT naudojimu, turimais žalingais įpročiais. * Reikalinga gimnazijos pastato fasado renovacija, seno korpuso III aukšto koridoriaus, šilumos punkto, laiptinių remontas, mokytojų kambario atnaujinimas įrengiant jame darbo ir poilsio zonas, įrengti aptarnaujančio personalo poilsio kambarį). |
| **GALIMYBĖS** | **GRĖSMĖS** |
| * Mokymosi motyvacijos skatinimas, individualios pažangos stebėjimas, fiksavimas ir refleksija, mokėjimo mokytis kompetencijos ugdymas, pasitelkiant netradicines edukacines aplinkas, ugdymo turinio diferencijavimą, turimas IKT priemones. * Gerosios patirties sklaida „kolega-kolegai“. * Glaudesnis pažintinės ir kultūrinės veiklos bei ugdymo turinio ryšys. * Tarpdalykinio ugdymo turinio integravimo stiprinimas. * Ugdymo turinio personalizavimas. * Projektinės veiklos plėtimas (ilgalaikiai projektai, tiriamosios veiklos organizavimas, tarptautiniai ryšiai). * Laisvalaikio erdvių kūrimas, mokymo priemonių bazės atnaujinimas. * Lyderystės ir bendruomeniškumo skatinimas gimnazijos bendruomenėje. * Tėvų (globėjų, rūpintojų) įtraukimas į gimnazijos veiklą. * Mokinių sveikatos stiprinimas skatinant jų fizinį aktyvumą, edukacinių erdvių kūrimas, įsitraukimas į sveikatą stiprinančių mokyklų tinklą. | * Silpnėjanti mokymosi motyvacija. * Didelis praleidžiamų pamokų skaičius. * Daugėja mokinių, turinčių elgesio ir emocijų sutrikimų. * Sunkumai objektyviai vertinti mokinių žinias ir gebėjimus vykdant nuotolinį mokymą(si). * Nepakankamos lėšos užtikrinti pagalbą, reikalingą visiems spec. ugdymosi poreikių turintiems mokiniams. * Ilgalaikis, netikslinis mokinių naudojimasis išmaniaisiais įrenginiais, sukeliantis sveikatos problemų. * Viešas mokyklų reitingavimas, skatinantis orientuotis į mokinių rengimą brandos egzaminams, pasiekimų patikrinimams, testams, o ne į mokėjimo mokytis kompetencijos stiprinimą, kūrybiškumo ugdymą, socialinių įgūdžių formavimą. |

**IV. GIMNAZIJOS VEIKLOS STRATEGIJA**

**VIZIJA.** Krekenavos Mykolo Antanaičio gimnazija – saugi, atvira kaitai bei puoselėjanti tradicijas bendruomenė, besimokanti organizacija, užtikrinanti kokybišką, bendruomenės poreikius tenkinantį ugdymą(si) skirtingų gebėjimų mokiniams, formuojanti jų bendražmogiškąsias vertybes ir stiprinanti sveikatą.

**Misija –** teikti kokybišką pradinį, pagrindinį ir vidurinį ugdymą bei bendruomenės poreikius tenkinantį neformalųjį vaikų švietimą, ugdyti mokinius dorais, atsakingais, savarankiškais, patriotiškais, kūrybingais, sveikata besirūpinančiais žmonėmis.

**FILOSOFIJA.** Gimnazijos veikla grindžiama kryptingai diegiamais atvirumo ir demokratijos principais, bendra ateities vizija, bendradarbiavimu.

**STRATEGINIAI PRIORITETAI:**

1. Mokymosi kokybės gerinimas.
2. Kūrybingos, demokratiškos, turinčios tvirtas vertybines nuostatas asmenybės ugdymas.
3. Saugios ir modernios gimnazijos kūrimas.

**STRATEGINIAI TIKSLAI** **IR UŽDAVINIAI**:

1. Tobulinti ugdymo kokybę ir stiprinti mokinių mokymosi motyvaciją:

1.1. efektyvinti ugdymo procesą, kryptingai panaudojant turimas IKT pamokoje;  
1.2. stiprinti mokinių mokymosi motyvaciją;

1.3. tobulinti mokinių individualios pažangos stebėjimo ir fiksavimo sistemą.

2.  Puoselėti gimnazijos bendruomenės vertybines nuostatas:

2.1. skatinti mokinių komunikavimo ir kultūrinę kompetenciją;

2.2. skatinti gimnazijos bendruomenės narių lyderystę ir asmeninę saviugdą;

2.3. formuoti gimnazijos bendruomenės narių sveikatos stiprinimo ir fizinio aktyvumo įpročius.

3.  Kurti saugią ir modernią gimnazijos edukacinę aplinką:

3.1. modernizuoti ir įrengti saugias gimnazijos vidaus ir lauko edukacines erdves.

**V.** **STRATEGINIŲ TIKSLŲ IR UŽDAVINIŲ ĮGYVENDINIMO**

**PRIEMONIŲ PLANAS**

1. **Strateginis tikslas.** Tobulinti ugdymo kokybę ir stiprinti mokinių mokymosi motyvaciją, išnaudojant IKT galimybes

|  |  |  |  |  |
| --- | --- | --- | --- | --- |
| **1.1. Strateginis uždavinys.** Efektyvinti ugdymo procesą, kryptingai panaudojant turimas IKT pamokoje | | | | |
| **Priemonės** | **Laikas** | **Atsakingas vykdytojas** | **Ištekliai ir finansavimo šaltiniai** | **Sėkmės kriterijai** |
| 1.1.1. Tikslingas aktyviųjų mokymosi metodų ir IKT taikymas ugdymo procese | 2021–2023 m. | Metodinė taryba,  L. Auglienė | Žmogiškieji ištekliai,  ML lėšos | Kasmet bent 1 proc. padidės mokinių metiniai mokymosi pasiekimai |
| Ne mažiau 50 proc. mokytojų ir pagalbos mokiniui specialistų naudoja Microsoft Teams aplinką ugdymo procese (nesant nuotoliniam mokymui) |
| Ne mažiau 90 proc. mokinių IKT naudoja ugdymosi procese |
| 1.1.2. Ugdymo turinio integracijos plėtimas | 2021–2023 m. | Metodinė taryba,  L. Auglienė | Žmogiškieji ištekliai | Suorganizuota ne mažiau kaip 30 integruotų pamokų, kurias vedė bent 10 mokytojų, pagalbos mokiniui specialistų |
| Dalyvaujama integruoto gamtamokslinio ugdymo 5–8 klasėse išbandyme |
| Organizuojam projektinė veikla |
| 1.1.4. Pasirengimas ugdymo turinio atnaujinimui, darbui pagal atnaujintas bendrąsias programas | 2021–2023 m. | Metodinė taryba,  L. Auglienė | Žmogiškieji ištekliai | Suformuota atnaujinto ugdymo turinio įgyvendinimo ir koordinavimo komanda |
| Ne mažiau 65 proc. mokytojų dalyvauja atnaujinto ugdymo turinio pristatymuose, teikia pasiūlymus bendrosioms programoms |
| **1.2. Strateginis uždavinys.** Stiprinti mokinių mokymosi motyvaciją | | | | |
| **Priemonės** | **Laikas** | **Atsakingas vykdytojas** | **Ištekliai ir finansavimo šaltiniai** | **Sėkmės kriterijai** |
| 1.2.1. Dalyvavimas konkursuose, olimpiadose, varžybose | 2021–2023 m. | Mokytojai | Žmogiškieji ištekliai,  ML lėšos | Bent 10 proc. mokinių kasmet dalyvauja rajono, krašto, šalies, tarptautiniuose konkursuose, olimpiadose, varžybose; iš jų 30 proc. tampa renginių prizininkais, nugalėtojais, gauna padėkas |
| 1.2.2. Premijos gabiausiems mokiniams | 2021–2023 m. | Administracija, socialiniai partneriai | Paramos ir rėmėjų lėšos | Šv. Arkangelo Mykolo premija už gimnazijos vardo garsinimą |
| UAB Orca team premija už pasiekimus matematikos ir IT srityje |
| OSK Arboro premija už sporto pasiekimus |
| 1.2.3. Šauniausios klasės konkursas | 2021–2023 m. | Klasių vadovai, L. Kazakaitienė | Rėmėjų ir ML lėšos | Kasmet išrenkamos 2 šauniausios klasės |
| Organizuojamos paskatinamosios ekskursijos |
| Gerėja mokymosi pasiekimai, uniformų dėvėjimas, pamokų lankomumas |
| 1.2.4. Pažangiausios klasės konkursas | 2022–2023 m. | Klasių vadovai,  L. Auglienė | ML lėšos | Kasmet išrenkamos 2 pažangiausios klasės, kurios paskatinamos ekskursijomis |
| 1.2.5. Mokymosi veiklų pamokose diferencijavimas pagal mokinių  gebėjimus, mokymosi pasiekimus | 2021–2023 m. | Mokytojai | Žmogiškieji ištekliai | Numatytos ir parengtos skirtingos užduotys ir  veiklos skirtingų gebėjimų ir poreikių  mokiniams ar jų grupėms |
| 1.2.6. Švietimo pagalbos teikimo tobulinamas | 2021–2023 m. | Švietimo pagalbos specialistai, mokytojai | Žmogiškieji ištekliai | Ne mažiau 90 proc. specialiųjų ugdymosi poreikių turinčių mokinių neturi nė vieno metinio nepatenkinamo įvertinimo |
| Ne mažiau 30 proc. mokytojų, dirbančių su specialiųjų ugdymosi poreikių mokiniais, kvalifikacijos kėlimas |
| Ne mažiau 90 proc. mokinių, kuriems skirta švietimo pagalba, teikiama bent vieno specialisto pagalba |
| **1.3. Strateginis uždavinys.** Tobulinti mokinių individualios pažangos stebėjimo ir fiksavimo sistemą | | | | |
| 1.3.1. Mokinių individualiųjų ugdymosi poreikių nustatymas | 2021–2023 m. | Mokytojai,  pagalbos specialistai | Žmogiškieji ištekliai | Laiku nustatyti mokinių individualieji ugdymosi poreikiai ir suteikta mokymosi pagalba |
| 1.3.2. Savivaldžio ir personalizuoto mokymosi taikymas ugdymo procese | 2021–2023 m. | Metodinė taryba, mokytojai, pagalbos mokiniu specialistai | Žmogiškieji ištekliai | Organizuotas seminaras gimnazijos bendruomenei |
| Organizuoti bent 2 edukaciniai užsiėmimai mokiniams, stokojantiems mokymosi motyvacijos |
| Parengta informacinė medžiaga tėvams |
| 1.3.3. Individualios pažangos stebėjimo sistemos, atsižvelgiant į individualius mokinių mokymosi poreikius tobulinimas | 2021–2023 m. | Metodinė taryba | Žmogiškieji ištekliai,  MK lėšos | Veiksminga individualios pažangos stebėjimo ir fiksavimo sistema |
| 1.3.4. \*NMPP, PUPP rezultatų analizavimas ir panaudojimas individualiam mokinių pasiekimų gerinimui | 2021–2023 m. | Metodinė taryba | Žmogiškieji ištekliai | NMPP ir PUPP rezultatai ne žemesni nei Panevėžio r. |

\* NMPP – nacionalinis mokinių pasiekimų patikrinimas.

1. **Strateginis tikslas:** Puoselėti gimnazijos bendruomenės vertybines nuostatas

|  |  |  |  |  |
| --- | --- | --- | --- | --- |
| * 1. **Strateginis uždavinys.** Skatinti mokinių komunikavimo ir kultūrinę kompetenciją | | | | |
| **Priemonės** | **Laikas** | **Atsakingas vykdytojas** | **Ištekliai ir finansavimo šaltiniai** | **Sėkmės kriterijai** |
| 2.1.1. Mokinių tautinės ir pilietinės savimonės formavimas | 2021–2023 m. | Metodinė taryba, L. Kazakaitienė | Žmogiškieji ištekliai,  paramos lėšos | Paminėtos tautinės ir valstybinės šventės, per metus suorganizuotas ne mažiau kaip 1 susitikimas su šalies politikos ar kultūros veikėjais |
| Panaudojamos Kultūros paso paslaugos (ne mažiau kaip 70 proc. mokinių dalyvauja edukacinėse veiklose) |
| 2.1.2. Gimnazijos bendruomenės bendradarbiavimo efektyvinimas | 2021–2023 m. | Gimnazijos taryba, metodinė taryba, L. Kazakaitienė | Žmogiškieji ištekliai,  paramos lėšos | Klasių tėvų susirinkimuose dalyvaus ne mažiau 50 proc. mokinių tėvų (globėjų, rūpintojų) |
| Visuotiniuose tėvų susirinkimuose dalyvaus ne mažiau 40 proc. mokinių tėvų (globėjų, rūpintojų) |
| Per mokslo metus suorganizuoti ne mažiau kaip 5 renginiai gimnazijos bendruomenei |
| 2.1.3. Dalyvavimas projektinėje veikloje | 2021–2023 m. | Metodinė taryba,  administracija | Žmogiškieji ištekliai, projektų lėšos | Įgyvendinta ne mažiau kaip 10 projektų |
| Dalyvauta ne mažiau kaip 20 projektų (soc. partneriai) |
| Įgyvendintas bent 1 tarptautinis projektas |
| **2.2. Strateginis uždavinys.** Skatinti gimnazijos bendruomenės narių lyderystę ir asmeninę saviugdą | | | | |
| **Priemonės** | **Laikas** | **Atsakingas vykdytojas** | **Ištekliai ir finansavimo šaltiniai** | **Sėkmės kriterijai** |
| 2.2.1. Lyderystės modelio taikymas | 2021–2023 m. | Gimnazijos taryba | Žmogiškieji ištekliai | Bendruomenės nariai įvardina tobulintinas gimnazijos veiklos sritis, siūlo jų sprendimo būdus, aktyviai dalyvauja įgyvendinant ne mažiau kaip 3 gimnazijos veiklos tobulinimo idėjas |
| 2.2.2. Mokytojų kvalifikacijos tobulinimas | 2021–2023 m. | Metodinė taryba, L. Auglienė | Žmogiškieji ištekliai, ML lėšos | Parengtos ir įgyvendintos ne mažiau kaip 3 kvalifikacijos tobulinimo programos |
| Įgytos ne mažiau kaip 2 aukštesnės kvalifikacinės kategorijos |
| Kartą per metus atliktas mokytojų ir pagalbos mokiniui specialistų įsivertinimas (mokytojai reflektuoja savo pedagoginę ir veiklą, numato tobulintinas profesines sritis) |
| 2.2.3. Mokinių savanorystės skatinimas | 2021–2023 m. | Mokinių parlamentas,  L. Kazkaitienė, klasių vadovai | Žmogiškieji ištekliai | Aktyviai veikia mokinių parlamentas, per metus siūlo bent 1 idėją gimnazijos veiklos tobulinimui |
| Ne mažiau 10 proc. mokinių padeda organizuoti Krekenavos kultūros centro, Krekenavos bazilikos renginius, dalyvauja juose |
| **2.3. Strateginis uždavinys.** Formuoti gimnazijos bendruomenės narių sveikatos stiprinimo ir fizinio aktyvumo įpročius | | | | |
| 2.3.1. Projektas „Interaktyviais žingsniais bendruomenės sveikatos stiprinimo keliu“ | 2021–2023 m. | Administracija | Žmogiškieji ištekliai,  1 000 Eur (SB) | Parengta ir pateikta projekto paraiška Sporto rėmimo fondui |
| Gautas finansavimas, įrengta interaktyvi erdvė |
| 2.3.2. Užsiėmimų bendruomenės nariams interaktyvioje erdvėje organizavimas | 2021–2023 m. | Administracija | Žmogiškieji ištekliai | Užsiėmimuose per trejus metus dalyvaus ne mažiau kaip 30 proc. gimnazijos bendruomenės narių |
| 2.3.3. Dalyvavimas Lietuvos sveikatą stiprinančių mokyklų programoje | 2021–2023 m. | Administracija | Sveikatos stiprinimo komanda | Parengta ir pateikta programos paraiška |
| Gimnazija įtraukta į Lietuvos sveikatą stiprinančių mokyklų tinklą |
| Vykdomos sveikatą stiprinančios veiklos (bent 1 užsiėmimas per ketvirtį) |

1. **Strateginis tikslas:** Kurti saugią ir modernią gimnazijos edukacinę aplinką

|  |  |  |  |  |
| --- | --- | --- | --- | --- |
| * 1. **Strateginis uždavinys.** Modernizuoti ir įrengti saugias gimnazijos vidaus ir lauko edukacines erdves | | | | |
| **Priemonės** | **Laikas** | **Atsakingas vykdytojas** | **Ištekliai (Eur) ir finansavimo šaltiniai** | **Sėkmės kriterijai** |
| 3.1.1. Interaktyvios erdvės įrengimas | 2021 m. | Administracija,  socialiniai partneriai | SRF (50 000),  MA (2 000) lėšos | Įrengta interaktyvi erdvė, skirta kokybiškam ir įdomiam fiziniam aktyvumui organizuoti, neformaliojo švietimo veikloms vykdyti, bendruomenės poreikiams tenkinti |
| Klasėse sumontuotos bent 2 interaktyvios sistemos |
| 3.1.2. Nuolatinis IKT ir kitų mokymo priemonių bazės atnaujinimas | 2021–2023 m. | Administracija, metodinė taryba | Projektų (30 000),  IKT (30 000),  ML lėšos (15 000) | Bent 2 kabinetuose įrengti interaktyvūs ekranai |
| Įrengta „hibridinė klasė“ / išmanioji klasė, naudojama nuotolinio ir kasdienio ugdymo organizavimui |
| Nupirkti bent 3 nešiojami kompiuteriai |
| Tęsiamas vadovėlių fondo atnaujinimas |
| 3.1.3. Gimnazijos vidaus patalpų atnaujinimas | 2021–2023 m. | Administracija | SB, MA lėšos (100 000) | Atliktas seno korpuso III aukšto koridoriaus remontas |
| Renovuotas gimnazijos šilumos punktas |
| Suremontuotas istorijos kabinetas |
| Atnaujinta vaiko dienos centro patalpa |
| Įrengta lauko klasė |
| Mokytojų kambario atnaujinimas (poilsio ir darbo zonų įrengimas) |
| Gimnazijos lauko takų dangos atnaujinimas |
| 3.1.4. Gimnazijos interneto svetainės atnaujinimas | 2021 m. | Administracija | MA (1 000) | Atnaujinta interneto svetainė yra saugi, atitinka asmens duomenų apsaugos reikalavimus |
| Informatyvi, reprezentuojanti gimnaziją edukacinė erdvė |

\* ML – mokymo lėšos; MA – mokyklos aplinkos lėšos; SB – savivaldybės biudžeto lėšos; SFR – sporto rėmimo fondas.

VI. STRATEGINIO PLANO ĮGYVENDINIMO ĮSIVERTINIMAS IR KOREGAVIMAS

**1. Etapai, priemonės ir kriterijai.**

Gimnazijos 2021–2023 metų strateginio plano įgyvendinimo įsivertinimas vykdomas kasmet ir visais lygiais (administracija, gimnazijos taryba, mokytojų taryba, metodinė taryba, metodinės grupės, mokinių parlamentas, strateginio planavimo grupė, veiklos kokybės įsivertinimo grupė). Veiklos rezultatai pristatomi gimnazijos bendruomenei. Tokiu būdu gimnazijos bendruomenės nariai turi galimybę stebėti ir vertinti, kaip įgyvendinami strateginiai tikslai, teikti pageidavimus bei siūlymus gimnazijos strateginio plano koregavimui, veiklos tobulinimui.

**2. Priemonės:** metinių veiklos planų įsivertinimas; veiklos kokybės įsivertinimo išvados; sėkmės kriterijų analizė.

**3.** **Kriterijai:**

**3.1. Programa įgyvendinta gerai:** 2 metų metinių veiklos planų įgyvendinimas įsivertintas gerai; veiklos kokybės įsivertinimo rezultatai teigiami arba pastebėti trūkumai ištaisyti pakoregavus kito etapo strateginio plano turinį; 75 proc. ir daugiau sėkmės kriterijų įgyvendinta.

**3.2. Programa įgyvendinta patenkinamai:** 2 metų metinių veiklos planų įgyvendinimas įsivertintas patenkinamai;veiklos kokybės įsivertinimo rezultatai patenkinami, dalis trūkumų ištaisyta pakoregavus kito etapo strateginio plano turinį; 50 proc. ir daugiau sėkmės kriterijų įgyvendinta.

**3.3. Programa įgyvendinta nepatenkinamai:** 2 metų veiklos planų įgyvendinimas įvertintas nepatenkinamai;veiklos kokybės įsivertinimo rezultatai neturėjo įtakos gimnazijos strategijai; įgyvendinta mažiau kaip 50 proc. sėkmės kriterijų.

**4. Strateginio plano koregavimas.**

Strateginis planas gali būti koreguojamas kiekvieno įgyvendinimo etapo pabaigoje, atsižvelgiant į veiklos kokybės įsivertinimo ir išorinių gimnazijos tikrinimų išvadas, pasikeitus šalies, savivaldybės švietimo politikai ir valstybinėms ar savivaldybės strateginėms programoms.

Pasiūlymus dėl strateginio plano koregavimo gali teikti gimnazijos bendruomenės nariai, savivaldos institucijos, savininkas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Krekenavos Mykolo Antanaičio gimnazijos tarybos

2021 m. vasario 2 d. posėdžio protokolas Nr. GTP-1

SUDERINTA

Panevėžio rajono savivaldybės administracijos

Švietimo, kultūros ir sporto skyriaus vedėjas

Algirdas Kęstutis Rimkus